РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/115-19

14. мај 2019. године

Б е о г р а д

ЗАПИСНИК

74. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 14. МАЈА 2019. ГОДИНЕ

Седница је почела у 9,25 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Оливера Пешић, Србислав Филиповић, Милорад Мијатовић, Момо Чолаковић, Војислав Вујић и Золтан Пек.

Седници je присуствоваo заменик члана Одбора Зоран Деспотовић (заменик Миљана Дамјановића).

Седници нису присуствовали чланови Одбора: Соња Влаховић, Душан Бајатовић, Милорад Мирчић, Саша Радуловић, Горан Ћирић и Милан Лапчевић, нити њихови заменици.

Седници су присуствовали представници предлагача закона: Ана Триповић, директор Управе за јавни дуг, Видоје Јевремовић, помоћник директора у Сектору за материјалне ресурсе Пореске управе, Бранка Сарић, помоћник директора у Сектору за пореско правне послове и координацију Пореске управе, Имре Керн, државни секретар Министарства грађевинарства, саобраћаја и инфраструктуре, и Југослав Стојиљковић, из Канцеларије за информационе технологије и електронску управу.

На предлог председника, једногласно **(10 гласова за), Одбор је утврдио** следећи

Д н е в н и р е д:

1. Разматрање Предлога закона о потврђивању Уговора о зајму за кредит за повлашћеног купца за Пројекат модернизације и реконструкције мађарско-српске железничке везе на територији Републике Србије, за деоницу Нови Сад-Суботица-државна граница (Келебија), између Владе Републике Србије коју представља Министарство финансија, као зајмопримца и кинеске Еxport-Import банке, као зајмодавца (број 011-1635/19 од 10. маја 2019. године);
2. Разматрање Предлога закона о потврђивању Уговора о зајму за кредит за повлашћеног купца за Пројекат изградње аутопута Е-763, деоница Прељина-Пожега, између Владе Републике Србије, коју представља Министарство финансија, као зајмопримца и кинеске Еxport-Import банкe, као зајмодавца (број 011-1634/19 од 10. маја 2019. године);
3. Разматрање Предлога закона о потврђивању Финансијског уговора Партнерство за локални развој  између Републике Србије и Европске инвестиционе банке (број 011-1632/19 од 10. маја 2019. године);
4. Разматрање Предлога закона о потврђивању Финансијског уговора - Оквир за јачање отпорности локалне инфраструктуре, између Републике Србије и Европске инвестиционе банке (број 011-1622/19 од 10. маја 2019. године);
5. Разматрање Предлога закона о потврђивању Споразума о зајму (Пројекат модернизације пореске администрације) између Републике Србије и Међународне банке за обнову и развој (број 011-1629/19 од 10. маја 2019. године);
6. Разматрање Предлога закона о потврђивању Споразума о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке за обнову и развој (број 011-1624/19 од 10. маја 2019. године);
7. Разматрање Предлога закона о потврђивању Споразума о зајму (Пројекат унапређења услуга електронске управе) између Републике Србије и Међународне банке за обнову и развој (број 011-1628/19 од 10. маја 2019. године);
8. Разматрање Предлога закона о потврђивању Оквирног споразума о зајму LD 1981 (2018) између Банке за развој Савета Европе и Републике Србије за финансирање јавног сектора - унапређење инфраструктуре у области здравствене заштите у Србији (број 011-1633/19 од 10. маја 2019. године).

Већином гласова **(9 гласова за, један народни посланик није искористио право гласа) у**својен је предлог председника Одбора да се, ради ефикаснијег рада Одбора, о тачкама дневног реда од 1. до 8. обједини претрес, у складу са чланом 76. Пословника Народне скупштине, а да се потом о свакој тачки дневног реда Одбор посебно изјасни.

Ана Триповић, директор Управе за јавни дуг, представила је предлоге закона према тачкама утврђеног дневног реда.

Представила је Предлог закона о потврђивању Уговора о зајму за кредит за повлашћеног купца за Пројекат модернизације и реконструкције мађарско-српске железничке везе на територији Републике Србије, за деоницу Нови Сад-Суботица-државна граница (Келебија), између Владе Републике Србије, коју представља Министарство финансије, као зајмопримца и кинеске Еxport-Import банке, као зајмодавца и нагласила да је пројекат реконструкције пруге Београд-Будимпешта један од најважнијих инфраструктурних пројеката и има двоструки значај за привреду Републике Србије, јер представља транзитни коридор између Евроазије и земаља централне и западне Европе, као и да ће модернизацијом наведене пруге и укључивањем у трансевропску транспортну мрежу основних коридора бити створени услови за њено укључивање у транзитне, робне и путничке токове Европе. Кредит Кинеске Еxport-Import банке намењен је финансирању 85% вредности Пројекта, док ће 15% бити обезбеђено из буџетских средстава. Затим је преставила Предлог закона о потврђивању Уговора о зајму за кредит за повлашћеног купца за Пројекат изградње аутопута Е-763, деоница Прељина-Пожега, између Владе Републике Србије, коју представља Министарство финансија, као зајмопримца и кинеске Еxport-Import банкe, као зајмодавца, који ће такође покривати 85% средстава потребних за финансирање Пројекта, док ће се преосталих 15% финансирати из буџета Републике Србије.

Образложила је и два предлога закона о зајму Европске инвестиционе банке. То су Предлог закона о потврђивању Финансијског уговора Партнерство за локални развој, којим је одобрен зајам од 22 милиона евра за инфраструктурни развој у јединицама локалне саомоуправе, што представља 75% вредности пројекта, док ће јединице локалне самоуправе из сопствених средстава финансирати најмање 15%, и Предлог закона о потврђивању Финансијског уговора - Оквир за јачање отпорности локалне инфраструктуре, којим је одобрен зајам од 40 милиона евра за реконструкцију, модернизацију и проширење водоводне и канализационе инфраструктуре, што је 50% вредности пројекта, а преосталих 50% ће се финансирати из бесповратних средстава Европске уније и буџета Републике Србије.

У наставку образложила је три споразума о зајму Међународне банке за обнову и развој. Први је Предлог закона о потврђивању Споразума о зајму (Пројекат модернизације пореске администрације) између Републике Србије и Међународне банке за обнову и развој у износу од 45,3 милиона евра, који има за циљ делотворност наплате пореза и смањење трошкова у испуњавању пореских обавеза. Затим, Предлог закона о потврђивању Споразума о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке за обнову и развој у износу 35 милиона евра, а који има за циљ продубљивање трговинских интеграција на Западни Балкан, као и смањење трошкова трговине и повећање ефикасности транспорта на Западном Балкану, а потом и Предлог закона о потврђивању Споразума о зајму (Пројекат унапређења услуга електронске управе) између Републике Србије и Међународне банке за обнову и развој, који износи 40,3 милиона евра, а има за циљ унапређење приступа, квалитета и ефикасности административних услуга електронске управе.

На крају, представила је Предлог закона о потврђивању Оквирног споразума о зајму LD 1981 (2018) између Банке за развој Савета Европе и Републике Србије за финансирање јавног сектора - унапређење инфраструктуре у области здравствене заштите у Србији, који износи 200 милиона евра и односи се на изградњу, проширење и рехабилитацију секундарних здравствених центара у 18 општина и градова и покрива 60% вредности Пројекта, док ће се преостала средства инвестирати из буџетских средстава.

Након излагања Ане Триповић, директора Управе за јавни дуг, с обзиром да није било пријављених за реч, приступило се изјашњавању о предлозима закона појединачно.

**Прва тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог Закона о потврђивању Уговора о зајму за кредит за повлашћеног купца за Пројекат модернизације и реконструкције мађарско-српске железничке везе на територији Републике Србије, за деоницу Нови Сад-Суботица–државна граница (Келебија), између Владе Републике Србије, коју представља Министарство финансија, као зајмопримца и кинеске Export-Import банке, као зајмодавца.

За известиоца Одбора на седници Народне скупштине одређена је др Александра Томић, председник Одбора.

**Друга тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму за кредит за повлашћеног купца за Пројекат изградње аутопута Е-763, деоница Прељина-Пожега, између Владе Републике Србије, коју представља Министарство финансија, као зајмопримца и кинеске Export-Import банке, као зајмодавца.

За известиоца Одбора на седници Народне скупштине одређена је др Александра Томић, председник Одбора.

**Трећа тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора Партнерство за локални развој између Републике Србије и Европске инвестиционе банке**.**

За известиоца Одбора на седници Народне скупштине одређена је др Александра Томић, председник Одбора.

**Четврта тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, два народна посланика нису искористила право гласа) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора – Оквир за јачање отпорности локалне инфраструктуре, између Републике Србије и Европске инвестиционе банке.

За известиоца Одбора на седници Народне скупштине одређена је др Александра Томић, председник Одбора.

**Пета тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

 И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат модернизације пореске администрације) између Републике Србије и Међународне банке за обнову и развој.

За известиоца Одбора на седници Народне скупштине одређена је др Александра Томић, председник Одбора.

**Шеста тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат унапређења трговине и саобраћаја Западног Балкана уз примену вишефазног програмског приступа), између Републике Србије и Међународне банке за обнову и развој.

За известиоца Одбора на седници Народне скупштине одређена је др Александра Томић, председник Одбора.

**Седма тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

 И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат унапређења услуга електронске управе) између Републике Србије и Међународне банке за обнову и развој.

За известиоца Одбора на седници Народне скупштине одређена је др Александра Томић, председник Одбора.

**Осма тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један народни посланик није искористио право гласа) одлучио да поднесе следећи**

 И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Оквирног споразума о зајму LD 1981 (2018) између Банке за развој Савета Европе и Републике Србије за финансирање јавног сектора - унапређење инфраструктуре у области здравствене заштите у Србији**.**

За известиоца Одбора на седници Народне скупштине одређена је др Александра Томић, председник Одбора.

Седница Одбора је завршена у 9,50 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић